Pia Kjærsgaard (DF), 2000-05-25:
Jeg synes altså, det er useriøst af fru Elisabeth Arnold at omtale 150 mia. kr. Altså kan fru Arnold ikke selv se, hvor tosset det lyder med nogle beregninger, som er kommet som et bestillingsarbejde fra regeringen?
De havde da et vist formål, selvfølgelig havde de det.
Jeg tror egentlig, at hvis man satte sig ned, og hvis man overhovedet gad bruge tid på det, og beregnede, hvad De Radikales partiprogram koster, for slet ikke at tale om Socialdemokratiets, så ville vi gå statsbankerot, så tror jeg simpelt hen ikke, vi kunne klare det.
Vi kunne måske sætte finansministeren til at prøve at kigge lidt på, hvad det egentlig ville koste, at man tager et principprogram, som man vil gennemføre over en 20-årig-periode, og så spørger, hvis det bliver gennemført sådan lige nu og her, sådan nærmest i løbet af en halv time, hvad koster det så?
150 mia., det er jo fuldstændig absurd.
Arbejdsmarkedet er vigtigt for, at børnefamilierne kan fungere.
Det er nu engang sådan, at det er utrolig vigtigt, at vi har et stærkt erhvervsliv og et godt arbejdsmarked.
Sådan er det, og det synes jeg ikke at hr. Jann Sjursen skal negligere.
Vi får ikke nogen gode børnefamilier med tid, overskud og lidt penge til at kunne gå hjemme og passe deres egne børn, medmindre vi har et godt arbejdsmarked.
Men jeg kan jo bedst lide, at man bliver enig om det, man kan blive enig om, og kan vi ikke i første omgang blive enige om, at det princip med, at pengene følger barnet, er et godt princip.
Lad os snakke om de ting, vi er enige om, og så kan vi altid hen ad vejen se, om den ene eller den anden part kan få ret i nogle af de ting, der bliver fremført.
Jeg synes, at et skridt på vejen vel må være det, vi kan gå, og der synes jeg, det ville være sund fornuft, hvis pengene kan følge barnet.
Derfor vil vi nu alligevel stemme ja, hvis SF kommer med nogle forslag, som går i den rigtige retning for de svage i vores samfund, for de ældre - hundrede procent - og jeg tror da, SF skal være glad for den støtte.
Hvad er det dog for noget pjat?
Men selvfølgelig, vil jeg sige til hr. Villy Søvndal
, er vi på mange punkter diametrale modsætninger, hundrede procent, det kan slet ikke bortforklares, men jeg synes da bare, at de ting, som vi kan være enige om, dem skal vi da være enige om.
På f.eks. udlændingeområdet er vi jo langtfra enige, og jeg er ganske enig med hr. Villy Søvndal i, at der vil vi aldrig nogen sinde, som jeg sagde før, kunne slå pjalterne sammen.
Men hvis vi kan gøre det på det sociale område, så går der i hvert fald ikke nogen skår af os, og jeg kan godt give tilsagn om, at hvis hr. Villy Søvndal og hans parti kommer med forbedringer for folkepensionisterne, så får de vores stemmer.
Jeg tror såmænd også godt, at de kan bruge dem, hvis de er nødvendige for et flertal.
Hvis nu fru Elisabeth Arnold og De Radikale synes, der kommer nogle fornuftige forslag fra Dansk Folkeparti, som f.eks. tilgodeser de ældre i vores samfund, hvorfor banker man dem så bare tilbage i stedet for at spørge, om vi ikke skulle prøve at samle det op, som vi har mistet i så mange år, hvor vi i hvert fald ikke har prioriteret de ældre særlig højt.
Skulle vi så ikke sammen prøve at finde nogle besparelser, så man kan finde pengene, for man vil jo ikke hæve skatterne, eller hvad?
Det ønsker Dansk Folkeparti ikke.
Jeg synes, det ville være noget skidt i et land med verdensrekord i skattetryk.
Lad os dog prøve at få det her velfærdssamfund til at fungere, og lad os prøve det sammen, men det er jo sådan, at hver evig eneste gang, vi så kommer med nogle besparelser, f.eks. på ulandsbistanden, som jeg omtalte før, ved bare at sætte den ned til det, FN anbefaler - ikke afskaffe den, bare sætte den ned til FN's anbefaling - så står De Radikale jo først og råber, at det kan man ikke, for så har man et forkert menneskesyn.
Hvis man siger, at vi skal spare på nogle af udlændingeudgifterne i det her land, så har man også et forkert menneskesyn, så er man uansvarlig, og hvad ved jeg.
Det er nogle gange svært, men sådan skal det også være, det kan også være sjovt.
Det gør altså ikke spor, lad os bare få noget modspil, men lad os da også bare forklare, at sådan ser vi altså på tingene, og at der måske er sund fornuft i det.